Source: https://domov.sme.sk/c/5411161/byvaly-moderator-zitny-dostal-dva-a-pol-roka.html
Timestamp: 2017-09-22 19:25:02+00:00
Document Index: 1598708

Matched Legal Cases: ['Súd ', 'súd ', 'súd ', 'Súd ', 'Súd ', 'súd ', 'súd ']

Bývalý moderátor Žitný dostal dva a pol roka - domov.sme.sk
Bývalý moderátor Žitný dostal dva a pol roka
Súd uznal exmoderátora Rasťa Žitného za viníka tragickej dopravnej nehody, pri ktorej zomrel päťročný Tomáš.
7. jún 2010 o 14:33 Zuzana Petková, zp
Žitný v pondelok na súd neprišiel.(Zdroj: ARCHÍV TASR)
BRATISLAVA. Okresný súd v Malackách odsúdil na dva a pol roka nepodmienečne bývalého moderátora Rastislava Žitného.
Uznal Žitného za vinného za smrť päťročného Tomáša Žilavého pri tragickej dopravnej nehode. Rozsudok zatiaľ nie je právoplatný. „Súd uznal obžalovaného za vinného zo spáchania prečinu usmrtenia,“ povedal hovorca Krajského súdu v Bratislave Pavol Adamčiak.
Obhajca Ladislav Kuruc zatiaľ nevedel, či sa proti rozsudku odvolajú, keďže Žitný nebol na pojednávaní.
Nehoda sa stala v lete 2008 za Rohožníkom. Žitný sa na svojom Audi rútil podľa znalca Antona Guštaru vyše 140­kilometrovou rýchlosťou. Nezvádol zákrutu a narazil do Milana Žilavého, ktorý sa spolu s dvoma synmi bicykloval. Jeden z chlapcov zrážku neprežil. S vážnymi zraneniami skončil v nemocnici aj Žitný.
Bývalý moderátor svoju nevinu odôvodňoval bolesťami chrbtice, pre ktoré údajne tesne pred nehodou upadol do bezvedomia. Keď sa z neho prebral, nedokázal už nehode zabrániť. Žitného výpoveď potvrdila aj jeho expriateľka Lucia Hablovičová, podľa ktorej moderátor navštevoval neurológa.
Proces so Žitným sa začal v marci. Súd ho pôvodne trestným rozkazom odsúdil na dva a pol roka nepodmienečne. Uložil mu aj zákaz šoférovania na päť rokov. Proti tomu podal Žitný odpor, súd preto nariadil hlavné pojednávanie.
Žitný je zrejme prvou celebritou, ktorú súd posiela za smrteľnú dopravnú nehodu za mreže. Herec Štefan Skrúcaný obišiel v roku 2004 s dvojročnou podmienkou. Skrúcaný zabil na priechode prechodcov v Považskej Bystrici 73–ročnú ženu.